འོ་ཅག་རྗེས་འཇུག་པ་རྣམས་ཀྱི་བོན་སྐལ་དུ་དམིགས་ཏེ་གདམས་པའི་བོན་ལ་ཡང་༼ཀུན་ལས་བཏུས་པ་སྲིད་པའི་མཛོད་ཕུགས་ཀྱི་གཞུང༌།༽དང༌།དེའི་རང་འགྲེལ་༼བདེན་པའི་མཛོད་ཕུགས་རྣམ་པར་འབྱེད་པའི་ལྡེ་མིག༽༼ཐེག་པ་ཆེན་པོའི་གཞི་ལམ་འབྲས་བུའི་གསལ་བྱེད།༽༼ཐེག་པ་ཆེན་པོའི་གཞི་ལམ་འབྲས་བུའི་རང་འགྲེལ་གསལ་བྱེད་མེ་ལོང༌།༽༼བསྟན་པའི་ཤན་འབྱེད་འཕྲུལ་གྱི་མེ་ལོང་རབ་གསལ་སྒྲོན་མེ།༽༼བསྟན་པ་ཐམས་ཅད་ཀྱི་ཀླད་དོན་བོན་གྱི་རྣམ་དབྱེ།༽གཞན་ཡང་༼མཛོད་ཀྱི་མཆན།༽ཞེས་པ་ཞིག་ཀྱང་ཡོད་པ་སློབ་དཔོན་སྐལ་བཟང་དར་རྒྱས་མཆོག་གིས་དུས་འགྱུར་ཀྱི་སྔོན་ཙམ་དུ་རབ་ལེགས་གཡུང་དྲུང་གླིང་གི་དཔེ་མཛོད་དུ་བཞུགས་པའི་དཔེ་མིང་ཐོ་འགོད་གནང་བའི་དེབ་ཆུང་ཞིག་ནས་གསལ།དེ་ལྟར་མཁས་བཙུན་བཟང་གསུམ་གྱི་ཡོན་ཏན་བཟང་པོས་ཀུན་ནས་བརྒྱན་པའི་སྒ་རིགས་ཀྱི་སྟོན་པ་མཆོག་དེ་ཉིད་ཀྱིས།རང་ཅག་ཕྱི་རབས་པ་རྣམས་ལ་ཆེད་དུ་བགོས་པའི་བོན་སྐལ་མང་པོ་ཞིག་མཛད་མོད།ཕྱི་རབས་སེམས་ཅན་གྱི་བསོད་ནམས་ཀྱིས་མ་ལྕོགས་པའམ་དུས་ངན་གྱི་ལོ་ཟླའི་འོག་གང་གིས་གསུངས་བའི་བོན་སྡེ་མང་པོ་ཞིག་འཇའ་ལྟར་ཡལ་བ་སྨྲོས་མ་དགོས།མདོར་ན་མཁས་མཆོག་དེ་ཉིད་སྡེ་སྣོད་གཞུང་བརྒྱའི་བོན་ལ་མཁྱེན་པའི་རིག་རྩལ་རྫོགས་པའི་རྩོད་བྲལ་གྱི་དཔའ་བོ་ཆེན་པོ་དང༌།སྒོམ་སྒྲུབ་ཉམས་ལེན་གྱི་ཕྱོགས་སུའང་འདོད་ཡོན་བདུད་དུ་ཤེས་ཏེ་འདིར་སྣང་བློས་བཏང་གི་བྱ་བྲལ་ལ་གནས་པའི་རྣལ་འབྱོར་བ།གཏད་མེད་རང་གྲོལ་གྱི་བྱང་ཆུབ་སེམས་དཔའི་རྣམ་སྤྲུལ་དཀའ་ཐུབ་དོན་དུ་སྤྱོད་པའི་དྲང་སྲོང་ཆེན་པོ་ཞིག་ཡིན་ཏེ།དེ་ཡང་སྐུ་གཤེགས་པའི་སྔ་རོལ་དུ་གཟིམ་ཁང་ན་རྫོགས་ཆེན་ཡོངས་རྩེ་ཀློང་ཆེན་པོད་གཅིག་དང༌།ཧོས་རུ་སྟེ་མཁར་བསིལ་གཅིག་ལས་གཞན་བདོག་པའི་དངོས་པོ་ཅི་ཡང་མི་འདུག་པའི་ཕྱོགས་སུ་སྤྱན་གྱིས་གཟིགས་ཏེ།འདི་ལྟར་གསུངས།བྱབྱབྱ་བྲལ་ཟེར་ན་ང་འདྲ་བ་ཞིག་ཡིན་བྱབྱགསུངས་ནས་སྐུ་ཡལ་བར་གྲགས།སྐབས་དེར་ནམ་ཟླ་དགུན་དཀྱིལ་ཡིན་ཀྱང་ས་ཆུ་ཐམས་ཅད་ལྷོད་དེ་རི་ལུང་ཀུན་ལ་མེ་ཏོག་རྒྱས་པ་སོགས།འཇིག་རྟེན་པའི་སྣང་ངོར་ཆེས་ངོ་མཚར་བའི་རྟགས་མང་པོ་དང་བཅས་རེ་ཞིག་སྐུའི་དགོངས་པ་ཞིང་ཁམས་གཞན་དུ་གཤེགས་པར་མཛད་དོ།།།།